b'\n_START_ARTICLE_\nCenturion\n_START_PARAGRAPH_\nCenturion (latinsko centurio, anti\xc4\x8dno gr\xc5\xa1ko \xce\xba\xce\xb5\xce\xbd\xcf\x84\xcf\x85\xcf\x81\xce\xaf\xcf\x89\xce\xbd [kentur\xc3\xadon], tudi \xe1\xbc\x91\xce\xba\xce\xb1\xcf\x84\xcf\x8c\xce\xbd\xcf\x84\xce\xb1\xcf\x81\xcf\x87\xce\xbf\xcf\x82,\xc2\xa0[hekat\xc3\xb3ntarhos], v srednjem bizantinskem obdobju \xce\xba\xce\xad\xce\xbd\xcf\x84\xce\xb1\xcf\x81\xcf\x87\xce\xbf\xcf\x82\xc2\xa0[k\xc3\xa9ntarchos]) je bil po Marijevih reformah leta 107 pr. n. \xc5\xa1t. profesionalni \xc4\x8dastnik rimske armade. Ve\xc4\x8dina centurionov je poveljevala 80-100, v\xc4\x8dasih tudi do 160 mo\xc5\xbeem, odvisno od obdobja. Vi\xc5\xa1ji centurioni so poveljevali kohortam ali bili visoki \xc5\xa1tabni \xc4\x8dastniki svojih legij. Centurioni so bili tudi v rimski vojni mornarici._NEWLINE_Izvor besede centurija ni povsem jasen. Centurija (latinsko centuria) je bila prvotno volilna enota Centurijske skup\xc5\xa1\xc4\x8dine (comitia centuriata), ene od treh skup\xc5\xa1\xc4\x8din Rimske republike, ki je bila ustanovljena okoli leta 450 pr. n. \xc5\xa1t.. Centurija kot celota je \xc5\xa1tela en glas. Pozneje je pre\xc5\xa1la tudi na voja\xc5\xa1ko podro\xc4\x8dje, kjer se je povsem udoma\xc4\x8dila, tudi zato, ker se je zaradi podobnosti z besedo centum (sto) za\xc4\x8dela pojmovati kot "skupina stotih mo\xc5\xbe".\n_START_SECTION_\nZahteve\n_START_PARAGRAPH_\nCenturioni so morali biti pismeni, imeti dobre zveze (priporo\xc4\x8dilna pisma), biti stari najmanj trideset let in imeti vsaj nekaj let slu\xc5\xbebovanja v armadi._NEWLINE_Centurione v pehoti so izbirali po njihovi velikosti, mo\xc4\x8di ter spretnosti v metanju kopja in rokovanju z me\xc4\x8dem in \xc5\xa1\xc4\x8ditom, se pravi, da so morali biti vsestranski. Poleg tega so morali biti oprezni, hladnokrvni, aktivni in pripravljeni brez ugovorov izpolnjevati ukaze. Med svojimi vojaki so morali vzdr\xc5\xbeevati voja\xc5\xa1ke ve\xc5\xa1\xc4\x8dine in disciplino ter urejenost njihovih obla\xc4\x8dil, oklepov in oro\xc5\xbeja.'